Condamnarea medicului Dumitru Ţuţa a fost generată de fapte petrecute în 2015. O femeie săracă din judeţul Tulcea a venit la Spitalul de Urgenţă din Galaţi cu soţul pentru a fi operat. Medicul urolog Ţuţa a făcut o criză de nervi când a văzut că în plicul cu şpagă se găseau mai puţini bani decât s-ar fi aşteptat.

„M-am dus la cabinetului medicului şi am vrut să-i dau 300 de lei pentru operaţia soţului meu. Când a văzut banii, doctorul mi-a spus că nici nu se discută. M-a ameninţat că mi-l trimite la Tulcea pentru operaţie. Speriată, am început să plâng. Printre lacrimi, i-am spus că sunt o simplă femeie de la ţară, că am doi copii de crescut. L-am întrebat câţi bani vrea, dar nu mi-a spus o sumă exactă, ci doar să mă interesez“, a povestit femeia.

”Mi-a spus că mai bine îi aduceam lui calul să-l călărească”

Interesant de amintit este că femeia a decis să-l denunţe pe medic la Poliţie chiar la sugestia conducerii Spitalului de Urgenţă din Galaţi.

„Am insistat la secretariat să intru la doamna directoare. Între timp, a venit şi juristul. Le-am spus şi lor ce mi-a cerut medicul. Atunci, mi-au dat şi am scris o plângere, dar nu am scris cu cuvintele mele de la ţară. Domnul jurist m-a învăţat să scriu altfel, cu alte cuvinte”, a declarat femeia.

Femeia a fost contactată chiar în aceeaşi zi de oamenii legii, care au organizat flagrantul. Bătaia de joc a continuat în cabinetul medicului Dumitru Ţuţa.

„M-a întâmpinat spunându-mi că l-am trezit. I-am zis că am venit să-i aduc banii, adică 1.000 de lei, de care am făcut rost după ce am vândut calul şi căruţa. Râzând, doctorul Ţuţa mi-a spus că mai bine îi aduceam lui calul să-l călărească. Nu pot spune că mi-a cerut banii, dar nici nu i-a refuzat, ca prima oară, când erau numai 300 de lei. I-am lăsat plicul cu bani pe birou şi am ieşit", a povestit femeia.